**Fra Rindal Opplæringskontor til Indre Nordmøre Opplæringskontor.**

**En 20-årig suksesshistorie!**

Skrevet av Helene Marie Nergård

Det hele begynte med en henvendelse til Rindal kommune fra Møre og Romsdal fylke. Fagopplæringskontoret ville følge opp lærlinger som ikke hadde fått fullført læretida.Arne Bringsvor kom til Rindal for å finne en løsning på problemet. Det førte til at Rindal Opplæringskontor ble startet opp 25.06.1991.

**Drivkraft for å få i gang et slikt kontor**

Rindal kommune hadde allerede i 1988 fått forandret organisasjonsstruktur og ble den første kommune i landet med oppvekstetat. Den ble opprettet for å kunne se ressurser på tvers og koordinere tiltak for barn og unge. Gode oppvekstsvilkår for barn og unge ville knytte positive bånd til heimbygda og dermed bedre mulighetene for at flere kunne tenke seg å flytte tilbake til bygda etter endt utdanning. Men da var det også viktig at flere utdannet seg til de behov næringslivet i bygda hadde.

Derfor kom tilbudet fra fylket om å danne et tverrfaglig, senere kalt flerfaglig, opplæringskontor i Rindal på et gunstig tidspunkt.

**Oppstarten**

På stiftelsesmøtet for tverrfaglig opplæringskontor i Rindal deltok Gøril Bakken, Oppvekstetaten, Rindal kommune, Sivert Dombu, rådmann i Rindal kommune, Alf Kvam, Firma Alf Kvam, Inge Grøset, Firma T-Komponent, Arne Bringsvor, Fagopplæringskontoret og Freidun Kjøl, Fagopplæringskontoret.

Vedtekter og driftsbudsjett ble behandlet, og styre ble valgt. Til det første styret ble Gaute Røen, Alf Kvam og Helene M. Nergård valgt. Magnar Ranheim, Emil Gåsvand og Inge Grøseth ble varamedlemmer. Gøril Bakken ble tilsatt i halv stilling som sekretær. Ved konstitueringen ble Helene M. Nergård valgt til leder i styret.

De første kontraktsbedriftene var Rindalshytter AS ved Emil Gåsvand, Alf Kvam ved Alf Kvam, T-Komponenet ved Inge Grøseth og Rindal kommune ved Sivert Dombu.

Gøril Bakken ble tilsatt som sekretær i halv stilling.

**Faglig grunnlag og oppfølging**

Sitat fra stiftelsesdokumentet: *Kontoret er danna for å etablere eit tilbod om utdanning i Rindal. Det er liten fagarbeidartradisjon i verksemdene i Rindal frå før. Eit opplæringskontor vil gje verksemdene den naudsynte stimulans og støtte for å ta inn lærlingar og for å gje desse ei fullverdig fagopplæring. Eit etablert tilbod om fagopplæring i kommunen vil hindre utflytting. Gjennom fagopplært arbeidskraft kan verksemdene auke sin kompetanse og betre og oppdatere si arbeidskraft. Dette vil igjen sikre produktkvaliteten og styrkje verksemdene.*

Vedtekter for et tverrfaglig opplæringskontor, i samsvar med Lov om fagopplæring i arbeidslivet, ble behandlet i stiftelsesmøtet som også ble betegnet som årsmøte. Hovedoppgave var å formidle inntak av lærlinger til medlemsbedriftene og tilrettelegge for opplæring i samsvar med de fastsatte læreplanene for fagene.

**Fra Rindal Opplæringskontor til Indre Nordmøre Opplæringskontor**

Fra første stund støttet næringslivet i Rindal opplæringskontoret. De viste interesse og en enestående samarbeidsvilje. I vedtektene kom det inn at også bedrifter i nabokommunene kunne være medlemmer i kontoret.

Tallet på bedrifter tilsluttet kontoret økte. Lærlinger ble tatt inn i bedriftene, og de fullførte.

## De første ni fagbrev ble utdelt 19.11. i 1993. Den 01.12.95 ble 13 fagbrev utdelt og en av disse var den første barne- og ungdomsarbeideren som ble utdannet i Møre og Romsdal.

Fra fylket kom det meldinger med jevne mellomrom om at fag- eller bransjekontor var det beste. Rindal var imidlertid godt fornøyd og holdt fast på det flerfaglige kontoret.

Gjennom årene ble det holdt jevnlig kontakt med nabokommunene Surnadal og Halsa om å utvide opplæringskontoret i Rindal. Men fagkontorene stod sterkt, spesielt i trevirke- og møbelkommunen Surnadal.

Allerede i 1998 var det seriøse drøftinger med Surnadal og Halsa om hvilke kontor som best kunne fremme utviklingen i området. Møtene førte ikke til noe da, men etter grundige forhandlinger ble Indre Nordmøre Opplæringskontor startet opp 01.03.2004. Rindal Opplæringskontor ble da lagt ned. Første styreleder i det nye kontoret ble Per Kristian Øwre.

I august 2004 hadde kontoret 29 lærebedrifter og 41 lærlinger. Tallet på lærlinger har i de siste årene variert mellom 40 og 60, så vi kan si, uten å ta for hardt i, at virksomheten går godt.

**Faglig utvikling**

Det ble etter hvert mer fokus på opplæringsplaner og opplæringsbøker, og dette måtte følges opp svært nøye.

Reform 94 kom med store forandringer. Linjene i videregående skole ble redusert fra over hundre til ni. Elever som valgte fagutdanning skulle etter to år i skolen ha to års lærekontrakt i bedrift. Dette medførte store utfordringer for skole, opplæringskontor og bedrifter.

Opplæring av styret, faglig ledere og instruktører ble satt i fokus. Deltakelse på yrkesmesser var også viktig for markedsføringen av yrkesfag.

Kunnskapsløftet kom i 2006 med nye krav og nye læreplaner i alle fag. På ny fulgte oppdatering av styret, faglig ledere og instruktører.

Strategisamlingene som er gjennomført og fulgt opp, sier ganske mye om utviklingen. Den første ble holdt i Surnadal. Så bar det til Praha, og den siste ble lagt til London. Av utskriftene fra samlingene går det fram hvordan daglig leder, styre og bedrifter arbeider sammen for å drive kontoret framover i samsvar med utfordringene i tida. I Praha deltok representanter fra 17 bedrifter og 9 rådgivere og lærere. Det at en lærling har deltatt på VM i yrkesfag i Japan, og at en har vært lærling i Frankrike i forbindelse med Leonardo da Vinci-programmet, forteller sitt. Kontoret har også hatt en student fra NTNU på hospitering.

Kontorets leder gjennom alle år, Gøril Bakken, har gjort en kjempegod jobb. Hennes motto ”Ingenting er umulig. Det vanskelige tar bare litt lengre tid”, har virket. En entusiastisk og energisk arbeidsinnsats fra henne har påvirket utviklingen i stor grad.

**Økonomi**

Snakk om penger er alltid viktig. I begynnelsen, og også senere var det om å gjøre å få tak i de midlene som kunne skaffes. Tilskuddene fra staten gikk i sin helhet til bedriftene. Rindal kommune innarbeidet tilskudd til opplæringskontoret som et tiltak i Strategisk næringsplan. Og bedriften gikk godt. Da Rindal Opplæringskontor ble lagt ned i 2003, sto det en del penger på bok. Disse pengene har siden gått til utvikling i rindalsamfunnet.

Og årsmøtene har år etter år behandlet fordeling av tilskuddene. Medlemskontingenten som bedriftene betaler inn til kontoret har vært uforandret i 20 år: 1000 kroner pr år.

I mange år gikk hele statstilskuddene til bedriftene. Nå deles det mellom kontoret og bedriftene, 60 % til bedriftene mens kontoret beholder 40 %.

Og budsjettene har vokst i samsvar med utviklingen, fra 200 000 kroner i 1992 til 2,6 millioner i 2010.

**Styreledere**

Helene Marie Nergård 1991 – 1998

Ingrid Rognskog 1998 – 2002

Gunn Mari Moen 2003 - 2003

Per Kristian Øwre 2004 - 2006

Eirik Halle 2006 - 2008

Ingrid Kvam Moen 2008 – d.d.

**Daglig leder:**

Gøril Bakken 50 % stilling 1991 – 1996

80 % stilling 1996 – 2004

100 % stilling 2004 – d.d.